**Norges største nettselskap tester ny NIS-teknologi med Powel**

Eidsiva og Hafslund jobbet hver for seg med å utforske mulighetene i ArcGIS Utility Network. Nå skal de sammen finne veien inn i fremtidens nettinformasjonssystem (NIS) og det med utgangspunkt i to helt forskjellige IT-system.

Fra og med 1. januar 2020 ble Eidsiva Nett og Hafslund Nett slått sammen til det nye nettselskapet Elvia. Nesten to millioner mennesker i Innlandet, Viken og Oslo får strøm levert av det nye nettselskapet, som er det største i Norge. Mens Eidsiva bruker nettinformasjonssystemet Netbas, bruker Hafslund GeoNIS. Powel blir en viktig samarbeidspartner i transformasjonen selskapene står ovenfor med å ta i bruk ny teknologi.

* Sammen med Powel har vi gjort en vellykket prøvemigrering av utvalgte data fra Hafslunds GeoNIS inn i ArcGIS Utility Network, basert på datamodellen til Utility Network Community (UNC). Nå skal vi gjennomføre en tilsvarende migrering av data fra Eidsivas Netbas, for å kunne ha hele Elvias nett i samme NIS/GIS-plattform, sier prosjektleder i Elvia, Vegard Høynes.

**Verdiskapning i hele organisasjonen med bedre datakvalitet og moderne verktøy**

Utfordringen med verktøyene som nettselskapene i dag bruker, er at de er komplekse, skrivebordsbaserte applikasjoner som kun noen få nøkkelpersonell kan operere. Fordelen med moderne løsninger, er at de tilbyr enklere brukergrensesnitt og feltapplikasjoner. Dermed kan langt flere i organisasjonen ha tilgang på viktig og detaljrik informasjon om strømnettet og ikke minst langt flere kan bidra til å opprettholde datakvaliteten.

* Det blir enklere for folk å finne fram nødvendig informasjon for å få gjort en god jobb, samtidig blir det enklere å dokumentere utført arbeid. Det blir ufattelig spennende å designe fremtidige arbeidsprosesser og programvare for Elvia, sier Jens Dalsgaard, Principal Business Consultant i Powel.

Et Utility Network er designet for å modellere alle komponentene i strømnettet - for eksempel ledninger, rør, ventiler, soner, enheter og kretser - slik at den virkelige verden likner på den verden du modellerer. I moderne språk blir dette ofte kaldt en digital tvilling. Powel arbeider spesielt med å etablere domenespesifikke løsninger for arbeidsprosessene i nettselskap og anvender hensiktsmessig og moderne teknologi til å løse forretningsproblemer og skape verdi.

**Gjennomførte vellykket konvertering sammen med Powel**

- Skal en jobbe med GIS knyttet til nettinformasjon i en Esri-verden, kommer man ikke unna Utility Network. Det er mange prosjekter rundt omkring som tester konvertering fra Esri sin geometrimodell til ArcGIS Utility Network, sier Svein Arne Rakstang, avdelingsleder for GIS i Elvia.

Han forteller at Elvia nord (tidligere Eidsiva Nett) har Netbas som sitt mastersystem for nettinformasjon.

* En konvertering innen Esri-familien, bør være enklere enn å konvertere fra et system med en historie uavhengig av Esri. For oss var det derfor viktig å finne ut hvor krevende det var å konvertere fra Powel Netbas til ArcGIS Utility Network, og hvordan vi burde forberede oss. I et prosjekt sammen med Powel ble det gjennomført en vellykket konvertering av en radial i nettet, forteller Rakstang.

**Signerte ny kontrakt med Powel**

De positive resultatene i de to prosjektene har nå ført til at Elvia nylig signerte en kontrakt med Powel om ytterligere tre oppfølgingsprosjekter, med mål om å modernisere selskapet. Del 1 går ut på å utføre en migrasjon fra Netbas til ArcGIS Utility Network. Dette for å demonstrere for organisasjonen at begge kildesystemene kan migreres til Utility Network. Del 2 har som mål å utvide kompleksiteten i datamigreringen, mens del 3 innebærer å gjennomføre en fullskala overføring fra begge kilder til den samme nettverksdatabasen for videre samhandling.

* En viktig del av dette arbeidet er også å se på hvordan vi skal jobbe i plattformen med fremtidens arbeidsprosesser. Vi vet at teknologien gir oss mulighet til å jobbe på nye og mer effektive måter. Dette ønsker vi å lykkes med sammen med Powel, sier Vegard Høynes.

Powel er i en digital transformasjon og søker å utnytte ny teknologi til å etablere fleksibilitet i vårt tilbud til markedet.

* Automatisering, selvbetjening og mobilitet er viktige bidragsytere i arbeidet med å designe fremtidens arbeidsprosesser. Vi synes det er veldig spennende å arbeide sammen med ambisiøse kunder som Elvia. Sammen utforsker og realiserer vi potensialet med ny teknologi som Utility Network, sier Richard Schytte.

Bildetekster:

Dette bildet er fra Hamar under en to-dagers workshop i oktober i fjor. Det var da arbeidet med transformasjonen fra Netbas til Utility Network begynte.

Fra venstre: Nathan Bekkers, Anders Anseth, Jens Dalsgaard (Powel), Jan Brede Knutsen og Tom Møller Berg

Her er Kjetil Nymoen (tv) og Svein Arne Rakstand (begge Elvia) på et Esri og Utility network arrangement i Rotterdam. Til høyre - Tom Brown fra Esri.